Lovaglás a tengerparton.

Néhány évvel ezelőtt volt szerencsém Camargue-ba ellátogatni és egy, lovas szemszögből is fantasztikus nyaralásban volt részem. Ezért is szeretném most a Ti figyelmetekbe is ajánlani.

Camargue Francia ország déli részén terül el, mintegy 100000 hektáron, a Rhone folyó torkolatánál. Marseille-től körülbelül 100km-re, három város öleli körbe, Arles, Saintes Maries sur Mer és Port St Luis. A terület nagy része erősen vizenyős, mocsaras, minek köszönhetően egyedi állat és növényvilág alakult ki. Az itt élő emberek a halászat mellett, mezőgazdasággal és turisztikával foglakoznak. A camargue-i természetvédelmi övezet 75 km-es tengerpartja, flamingói és szívós lovai minden évben nagy számú látogatót vonzanak ide. Itt az emberek békére, a természet érinthető közelségére és a camargue-i lovak által nyújtott csodálatos, tengerparti nyaralásra találhatnak.

Amennyiben lehetőségünk nyílik ide ellátogatni, a tengerparti városok lovardái és turisztikai egységei csodálatos tereplovaglásokat kínálnak, a magával ragadó környezetben. A környező városokban nagyszámú lovas vendéglátó és szolgáltató egység van. Ennek köszönhetően bátran befizethetünk egy kényelmes sétalovaglásra, amely kívánságunkra a tengerpartot is érinti, ahol filmbe illő élményben lehet részünk. A nyugodt vérmérsékletű camargue-i lovak társaink lesznek egy közös tengerparti séta vagy vágta során a naplementében. Ezeken a területeken zömében homokos, vagy erősen vizes a talaj, így nem kel félnünk attól, hogy sziklás partra vezetnének bennünket. Az itt dolgozó túravezetők, nyugat Európához híven, mind szakképesítéssel rendelkeznek. A szálláslehetőségek zöme kiadó apartman vagy kemping, mindemellett a lakott területek híven tükrözik a déli hangulatot.

A camargue-i ló fajta eredete nagyon régre, a prehisztorikus időkre tehető. Az egyik legellenállóbb francia hátasló fajta. Mivel nagyon jól tűrik az extrém időjárási körülményeket, ezért nagy részük állandó ridegtartásban él. Izmos, kis termetű ( 135-150 cm), stabil járású, melegvérű, gyors vágtájú lovak , jellemző színük a szürke. Későn érő típusok, felnőtté válásuk 5-6 éves korukra tehető, viszont gyakori a 25 éves kort is megélő egyedek száma. Születéskor még lehet, hogy eltérnek az egységes szürke színtől, de ezt később leváltják. Bőrük színe minden esetben szürke, minek következtében ki vannak téve a melanómák elterjedésének. Kezdetben főleg kocsiban, munkára, a helyi fekete marhák terelésére, teherhordásra és a vizes talajon való közlekedésre használták. Jól tűrik a ridegtartást, szívósak, a takarmányt jól hasznosítják, patkóra ritkán van szükségük. Napjainkban inkább a túralovaglásokhoz és bemutatókhoz használják (Lorenzo lélegzetelállító bemutatóiban szintén camargue-i lovakat láthatunk).

Camargue valóban egy gyöngyszem, csodálatos természeti kincs, egyedi állatvilággal, amely a lovasok érdeklődését is felkelti és emellett tökéletes déli nyugalmat áraszt magából.

Fáyköd Petra

http://www.facebook.com/photo.php?fbid=402856143083909&set=a.402850063084517.85921.100000785798542&type=1&theater